Altemat + miskie = almiskie | Netwerk24
Altemat + miskie = almiskie
Jannie Venter skryf op Netwerk24 as jy met sy ma 'n argument gehad het en sy was aan die verloor, het sy dit kortgeknip met "almiskie". Hy het dit geïnterpreteer as "so what", maar tot sy verbasing gebruik Esté Gross dié woord in 'n rubriek as "miskien". Wat is die eintlike betekenis en waar kom dié woord vandaan?
"Almiskie" (volgens die WAT ook "almaskie") kan die baadjie van verskillende woordsoorte dra. As bywoord kan dit staan in die plek van "tog", "nietemin", "al is dit so", "nogtans" – en by uitbreiding ook "miskien", soos Gross dit gebruik: "Ek val almiskie meer in die glanskamp-kategorie, maar ek hét lekker geslaap (in 'n tent)."
As voegwoord staan "almiskie" in die plek van "(al)hoewel". Die WAT gee as voorbeeld: "Almaskie almal haar dit afgeraai het, het sy dit tog gedoen." Maar dit word veral as tussenwerpsel gebruik, soos Venter dit onthou: As 'n teëwerping wat te kenne gee dat die spreker by sy of haar standpunt bly ten spyte van besware of bewysvoering daarteen.